2009/0129 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 294, параграф 6 от Договора за функционирането на Европейския съюз относно

позиция на Съвета за приемането на регламент на Европейския парламент и на Съвета относно определени разпоредби за риболова в зоната по Споразумението за GFCM (Генерална комисия по рибарство за Средиземно море)

1. Контекст

Дата на внасяне на предложението на Европейския парламент и на Съвета (документ COM(2009) 477 окончателен — 2009/0129 (COD): | 16.09.2009. |

Дата на становището на Европейския икономически и социален комитет: | 17.03.2010. |

Дата на позицията на Европейския парламент на първо четене: | 08.03.2011. |

Дата на предаване на измененото предложение: | 29.03.2011. |

Дата на приемане на позицията на Съвета: | 20.10.2011. |

2. Цел на предложението на Комисията

Целта на предложението е транспониране в законодателството на ЕС на препоръките, приети в рамките на Споразумението за създаване на Генерална комисия по рибарство за Средиземно море (GFCM) и за изменение на Регламент № 1967/2006 на Съвета. Тези международни мерки за опазване и управление вече са в сила и са задължителни за ЕС и държавите-членки. Независимо от това е нужно транспониране, така че тези международни мерки да започнат да се прилагат по отношение на физически или юридически лица на равнище ЕС и да се гарантира правна сигурност в това отношение.

3. Коментари относно позицията на Съвета

3.1. Общи коментари относно позицията на Съвета:

Комисията изразява съгласие, че транспонирането на новите препоръки на GFCM следва да е предмет на обикновената законодателна процедура, но винаги е заемала позицията, че на Комисията трябва да се делегират правомощия да транспонира в законодателството на ЕС поне изменения към всички съществуващи мерки. Позицията на Съвета е съществена стъпка към първоначалната позиция на Комисията, макар че не съответства изцяло на тази позиция. Позицията на Съвета може да бъде подкрепена с цел да се избегне допълнително забавяне на транспонирането на задължителните мерки на GFCM в законодателството на ЕС в резултат на дълго второ четене.

3.2. Изменения от Европейския парламент на първо четене:

– включени в позицията на Съвета на първо четене: 2, 3, 4, 5, 6, 7, 8, 9, 10, 11, 14, 15, 16, 17, 18, 19, 20, 21, 22, 23, 24, 25, 27, 28, 29, 30, 31, 32, 33, 34, 35, 36, 37, 40, 45, 46, 50, 51 и 52.

– невключени в позицията на Съвета на първо четене: 41, 42, 43 и 44, свързани с делегиране; 26, свързано с първия краен срок за предаване на списъка с дънни траулери в Черно море; 47 и 13, свързани съответно със съображенията относно актовете за изпълнение и относно делегираните актове; 48 и 49, свързани с актове за изпълнение.

При изготвянето на своята обща позиция Съветът прие всички изменения на Парламента, които бяха приети с консенсус, и направи допълнителни промени, така че да отрази резултата от тристранната процедура от 21 юни 2011 г. Правните служби и юрист-лингвистите на двете институции получиха мандат да адаптират текста по съответния начин. Следователно окончателният документ представлява предложението на Комисията, изменено в съответствие с одобрените изменения на Парламента и с включени резултати от тристранната процедура по тези деликатни въпроси.

3.3. Нови разпоредби, въведени от Съвета, и позиция на Комисията в това отношение:

По искане на председателството Комисията изготви списък с членове, подходящи за актове за изпълнение: член 9 (информация — доклад относно риболовните дейности) член 12, параграфи 4 и 6 (относно забранените сезони), член 14 (събиране на данни), член 15, параграф 3 (относно минималния размер на отвора на мрежите в Черно море), член 23 (сътрудничество и информация) и член 24, параграф 4 (статистически таблици). Този списък беше съобщен по време на заседанието на работната група на Съвета на 16 юни 2011 г. По време на третата неформална тристранна процедура на 21 юни 2011 г. не бяха повдигнати възражения във връзка с този списък.

Съветът представи в сегашната си позиция спецификациите, по които Комисията няма възражения.

Други незначителни промени са резултат от факта, че текстът беше прегледан от юрист-лингвистите и беше съгласуван с промените, въведени с Договора от Лисабон, към стандартните формулировки въз основа на новия Регламент (ЕС) № 182/2011, отнасящ се до комитологията, и на Общото споразумение относно делегираните актове. Съображенията са адаптирани към окончателното съдържание на разпоредителната част на предложението.

Комисията няма възражения по отношение на тези промени.

3.4. Възникнали проблеми при приемането на позицията на първо четене и позиция на Комисията в това отношение:

Предложението на Комисията беше изготвено и представено преди влизането в сила на Договора от Лисабон. Поради това разпоредбите относно комитологията трябваше да бъдат адаптирани към Договора от Лисабон чрез предвиждане на актове за изпълнение и делегирани актове в съответствие с членове 291 и 290 от ДФЕС. Това доведе до продължителни обсъждания. Позицията на Комисията в това отношение винаги е била, че на Комисията трябва да се делегират правомощия с цел транспониране в законодателството на ЕС поне на изменения на всички съществуващи мерки.

4. Заключение

С оглед на по-бързото приемане на регламента Комисията е съгласна с позицията на Съвета, която е резултат от обсъжданията с Европейския парламент. Независимо от това Комисията изразява загриженост, че ограничените правомощия, които са ѝ делегирани от съзаконодателните органи, могат да засегнат способността на ЕС да гарантира навременно транспониране в законодателството на ЕС на бъдещите мерки на GFCM, с които се преработват или актуализират нейните международни мерки за опазване и управление. Поради това Комисията прави следната декларация:

Комисията изразява загриженост, че ограничените правомощия, които са ѝ делегирани от съзаконодателните органи, могат да засегнат способността на ЕС да гарантира навременно транспониране в законодателството на ЕС на бъдещите мерки на GFCM, с които се преработват или актуализират нейните международни мерки за опазване и управление.

Поради това Комисията може да предложи изменения на регламента за увеличаване на броя на мерките, които би трябвало да се приемат с делегирани актове, в случай че транспонирането чрез обикновената законодателна процедура доведе до забавяне, което би изложило на риск способността на ЕС да спазва своите международни задължения.